มันนี่ทูเดย์
ร้านทองยันผลิตทองไม่ทันขาย
22 เม.ย. 2556

ร้านทองยันผลิตทองไม่ทันขาย
นพ.กฤชรัตน์ หิรัณยศิริ ประธานกรรมการกลุ่มบริษัท เอ็มทีเอส โกลด์ แม่ทองสุก เปิดเผยว่า การที่ทองคำแท่งและทองคำรูปพรรณขาดตลาดในช่วงนี้ เป็นเพราะทางร้านค้าทองผลิตทองไม่ทันตามความต้องการของลูกค้า เนื่องจากตั้งแต่ช่วงต้นปีที่ผ่านมา การปรับค่าแรงขั้นต่ำ 300 บาท ทำให้ช่างทองเปลี่ยนอาชีพไปทำงานในโรงงานที่ได้ผลตอบแทนมากกว่า ทำให้แรงงานหายไปในระบบ 70%
อีกทั้งในขณะนี้ราคาทองคำได้ปรับราคาลง ประชาชนแห่ซื้อทองเป็นจำนวนมาก จึงเป็นการกระตุ้นแรงซื้อ และยิ่งส่งผลให้ปริมาณทองมีไม่เพียงพอกับความต้องการ ไม่ใช่เกิดจากร้านค้ากักตุน คาดว่าร้านทองคงจะต้องพิจารณาเพิ่มกำลังการผลิตให้เพียงพอกับความต้องการโดยเร็ว 
แบงก์แลนด์ฯ ระดมเงินฝาก
ธนาคารแลนด์ แอนด์ เฮ้าส์ ออกเงินฝากประจำ 11 เดือน ดอกเบี้ยสูง เย็นใจ อัตราดอกเบี้ยสูงสุด 3.35% รับฝากขั้นต่ำตั้งแต่ 1 แสนบาทขึ้นไป แต่หากฝากตั้งแต่ 5 แสนบาทขึ้นไป จะได้รับดอกเบี้ยรายเดือน รับฝากตั้งแต่วันนี้เป็นต้นไป ที่สาขาของธนาคารทุกแห่งทั่วประเทศ
เตือนมิจฉาชีพส่ง SMS หลอกลวง
สมาคมธนาคารไทยเตือนลูกค้าธนาคารพาณิชย์ว่าขณะนี้มีกลุ่มมิจฉาชีพส่งข้อความสั้น (SMS) หรืออีเมลหลอกลวง โดยแอบอ้างว่าส่งมาจากธนาคาร ให้ผู้รับดาวน์โหลดหรือติดตั้งโปรแกรมลงบนโทรศัพท์มือถือ สมาร์ตโฟน แท็บเล็ต หรือคอมพิวเตอร์ ซึ่งโปรแกรมดังกล่าวมีไวรัสที่สามารถขโมยรหัสส่วนตัว รหัสลับ และรหัสผ่านครั้งเดียว (OTP) ที่ส่งทาง SMS เพื่อใช้ลักลอบเข้าทำธุรกรรมโอนเงินออกจากบัญชีของลูกค้าผ่านบริการธนาคารทางอินเทอร์เน็ต โดยที่ลูกค้าไม่ทราบ เพราะจะไม่ได้รับ SMS แจ้ง OTP แต่อย่างใด
เพื่อความปลอดภัยในการทำธุรกรรมทางการเงินต่างๆ ผ่านอุปกรณ์ ได้แก่ โทรศัพท์มือถือ สมาร์ตโฟน แท็บเล็ต หรือคอมพิวเตอร์ ควรปฏิบัติตามคำแนะนำต่อไปนี้ คือ หลีกเลี่ยงการคลิกลิงก์ (URL) ที่ส่งมากับ SMS หรืออีเมลหลอกลวงข้างต้น หลีกเลี่ยงการดาวน์โหลดหรือติดตั้งโปรแกรมจากแหล่งที่ไม่น่าเชื่อถือ
หลีกเลี่ยงการทำธุรกรรมทางการเงินผ่านอุปกรณ์ที่ได้รับการดัดแปลงระบบปฏิบัติการ (Jail Break สำหรับระบบปฏิบัติการ iOS และ Root สำหรับระบบปฏิบัติการแอนดรอยด์) ติดตั้งแอพพลิเคชั่นป้องกันไวรัสบนโทรศัพท์มือถือ สมาร์ตโฟน แท็บเล็ต หรือคอมพิวเตอร์ โดยเฉพาะที่ใช้ทำธุรกรรมออนไลน์ 
กรณีที่ไม่แน่ใจกรุณาโทรศัพท์สอบถามไปที่คอลเซ็นเตอร์ของธนาคารที่ลูกค้าใช้บริการ เพื่อตรวจสอบข้อเท็จจริงก่อนจะทำธุรกรรมใดๆ เพื่อความปลอดภัยของการใช้บริการธนาคารทางอินเทอร์เน็ต